Prioritet ostaje i borba protiv radikalizacije. Komisija intenzivira rad u tom području, posebice putem stručne skupine na visokoj razini za borbu protiv radikalizacije Skupina će predstaviti svoje privremene rezultate do kraja 2017. Kad je riječ o sprečavanju radikalizacije na internetu, viši dužnosnici Internetskog foruma EU-a krajem rujna 2017. sagledat će provedbu akcijskog plana iz srpnja 2017. kako bi pripremili treći Internetski forum EU-a u prosincu 2017. Komisija će blisko surađivati s novopokrenutim Globalnim forumom za upravljanje internetom za suzbijanje terorizma, čime će se dopuniti aktivnosti poduzete u okviru Internetskog foruma EU-a.

Komisija u okviru rada na osiguravanju europskog odgovora na financiranje terorizma provodi mjere utvrđene u akcijskom planu od 2. veljače 2016. To uključuje procjenu mjera za poboljšanje pristupa središnjim registrima bankovnih računa i ograničenje plaćanja u gotovini . Još je jedan ključan vid toga rada procjena mogućeg europskog sustava za praćenje transakcija povezanih s terorizmom kako bi se nadopunio postojeći Sporazum između EU-a i SAD-a o programu praćenja financiranja terorizma (TFTP) praćenjem transakcija koje nisu obuhvaćene tim sporazumom. U Trećem izvješću o napretku prema uspostavi učinkovite i istinske sigurnosne unije iz prosinca 2016. Komisija je izložila početnu analizu moguće uspostave europskog sustava za praćenje financiranja terorizma i najavila da će nastaviti s procjenom. U nadnacionalnoj procjeni rizika od financiranja terorizma, koju je Komisija objavila 27. lipnja 2017. , potvrđeno je da teroristi i zločinci pokušavaju iskoristiti financijski sektor za svoje aktivnosti, primjerice prijevarnim zahtjevima za potrošačke kredite i male zajmove. Financijsko-obavještajne jedinice (FOJ-i) imaju središnju ulogu u rješavanju izazova povezanih s pranjem novca i financiranjem terorizma. Odgovorne su za primanje i analiziranje informacija te prosljeđivanje rezultata svojih analiza nadležnim tijelima. Međutim, kako je naglašeno u izvješću iz prosinca 2016. , znatne razlike u statusu, ovlastima za pristupanje informacijama, njihovo dijeljenje i upotrebu, organizaciji i razini autonomnosti financijsko-obavještajnih jedinica negativno utječe na njihovu mogućnost međusobne suradnje i suradnje s drugim mjerodavnim tijelima. U Radnom dokumentu službi Komisije o poboljšanju suradnje između financijsko-obavještajnih jedinica iz lipnja 2017. identificirane su regulatorne i neregulatorne mjere koje bi pomogle u rješavanju utvrđenih poteškoća. Komisija će dodatno procijeniti te mjere u razgovorima sa stručnjacima iz nacionalnih financijsko-obavještajnih jedinica te tijela za izvršenje zakonodavstva i pravosudnih tijela. Komisija će o svojim zaključcima izvijestiti u jednom od narednih izvješća o napretku prema uspostavi sigurnosne unije.

Treba nastaviti raditi na ograničenju pristupa opasnim tvarima koje terorističke mreže mogu upotrijebiti kao eksploziv. U nedavnim napadima najčešće je korišten eksploziv kućne izrade, posebice triaceton-triperoksid (TATP) . Kako je najavljeno u nedavnom Izvješću o primjeni Uredbe o prekursorima eksploziva , Komisija istražuje moguće dodatne i ojačane mjere kojima bi se teroristima onemogućilo da nabave eksploziv.

U pogledu jačanja zaštite lakih meta, nedavno uspostavljena skupina EU-a za politiku u području lakih meta prvi će se put sastati 18. i 19. rujna 2017. uz potporu dviju podskupina stručnjaka i operatera, uključujući privatne dionike. U okviru skupine stručnjaka uspostavljena je mreža za zaštitu visokorizičnih lakih meta, koja će se prvi put sastati od 24. do 26. listopada 2017. u Španjolskoj.

Kako je najavljeno u siječnju 2017. , Komisija priprema smjernice za izradu nacionalnog zakonodavstva o zadržavanju podataka u skladu s presudama Suda Europske unije.

III. PROVEDBA DRUGIH PRIORITETNIH DOSJEA U PODRUČJU SIGURNOSTI

1. Zakonodavne inicijative

U tijeku je rad na Komisijinim zakonodavnim prijedlozima za jačanje Schengenskog informacijskog sustava (SIS). Zadnja diskusija na razini radne skupine Vijeća održana je 26. srpnja 2017., a estonsko predsjedništvo Vijeća želi postići dogovor o pregovaračkom mandatu do listopada 2017. U Europskom parlamentu izvjestitelji su u lipnju 2017. predstavili nacrt izvješća, a Odbor za građanske slobode, pravosuđe i unutarnje poslove (LIBE) trebao bi 11. i 12. listopada 2017. glasovati o pregovaračkom mandatu. Komisija poziva suzakonodavce da do kraja 2017. postignu dogovor o tim važnim prijedlozima koji su dio programa interoperabilnosti utvrđenog u Sedmom izvješću o napretku prema uspostavi učinkovite i istinske sigurnosne unije .

2. Nezakonodavne inicijative

U području sigurnosti prometa, a kako bi se dopunio rad s državama članicama na poboljšanju sigurnosti u civilnom zrakoplovstvu na razini EU-a, Komisija je pokrenula izradu procjena rizika za druge vrste prijevoza kako bi se utvrdili nedostaci i moguće mjere za ublažavanje utvrđenih rizika. Na sastanku održanom 15. lipnja 2017. službe Komisije raspravljale su s državama članicama o sigurnosnim prijetnjama u pogledu željezničkog prijevoza i načinima za jačanje suradnje na rješavanju tih prijetnji. Sljedeći će se sastanak održati u listopadu 2017.

U okviru borbe protiv kiberkriminaliteta, inicijativa za suzbijanje iznude No More Ransom na svoju prvu obljetnicu 25. srpnja 2017. proširena je novim partnerima, alatima i jezicima . Inicijativa No More Ransom pokrenuta 2016. javno-privatna je inicijativa za borbu protiv programa ransomware koju podupire Europol. Inicijativa pomaže žrtvama programa ransomware s više od 50 alata za dešifriranje dostupnih na njihovom portalu, trenutačno na 26 jezika. Od pokretanja inicijative ostvareno je više od 28 000 uspješnih dešifriranja, čime su kiberzločincima uskraćene otkupnine u procijenjenom iznosu od 8 milijuna eura. Inicijativa nudi inovativni model suradnje u okviru konkretnog i učinkovitog javno-privatnog partnerstva za borbu protiv kiberkriminaliteta. U inicijativi sada sudjeluje više od 100 partnera, uključujući sedam pridruženih partnera i 98 pomoćnih partnera (34 tijela za izvršavanje zakonodavstva i 64 organizacije iz javnog i privatnog sektora).

Mjeseci međunarodne koordinacije i pripreme rezultirali su uspješnim zatvaranjem dviju najvećih stranica za trgovanje na mračnom internetu (Dark Web), Alphabaya i Hanse . Očekuje se da će na temelju toga u Europi biti pokrenute stotine novih istraga. Dvjema velikim policijskim operacijama pod vodstvom FBI-a, američke Uprave za suzbijanje droge i nizozemske nacionalne policije uz potporu Europola zaustavljeno je podzemno kriminalno gospodarstvo odgovorno za trgovanje s više od 350 000 vrsta nezakonite robe, uključujući narkotike, vatreno oružje i zloćudni softver za kiberkriminalitet. Koordinirana akcija tijela za izvršavanje zakonodavstva u EU-u i SAD-u jedna je od najsofisticiranijih operacija u borbi protiv zločinačkih aktivnosti na internetu.

3. Vanjska dimenzija

Sud Europske unije 26. srpnja 2017. dao je mišljenje o usklađenosti sporazuma Europske unije i Kanade o prijenosu i obradi podataka iz evidencije podataka o putnicima s Ugovorima . Na zahtjev Europskog parlamenta Sud je odgovorio da se predviđeni sporazum ne smije sklopiti u njegovu trenutačnom obliku jer se nekoliko odredbi kosi s temeljnim pravima za koja se zalaže EU, a posebice s pravom na zaštitu podataka i poštovanjem privatnog života. Sud smatra da, iako su prijenos podataka iz evidencije podataka o putnicima iz EU-a u Kanadu i posljedično zadiranje u navedena temeljna prava opravdani u cilju postizanja javne sigurnosti u kontekstu borbe protiv kaznenih djela terorizma i teških transnacionalnih kaznenih djela, neke odredbe predviđenog sporazuma nisu ograničene na ono što je isključivo nužno i njima se ne propisuju jasna i dovoljno precizna pravila.

Budući da je upotreba podataka iz evidencije podataka o putnicima važan alat za borbu protiv terorizma i teških transnacionalnih kaznenih djela, Komisija će poduzeti potrebne korake kako bi osigurala nastavak prijenosa podataka iz evidencije podataka o putnicima uz potpuno poštovanje temeljnih prava u skladu s mišljenjem Suda. Komisija dovršava analizu mišljenja Suda i uskoro će od Vijeća zatražiti mandat za pokretanje razgovora s Kanadom o reviziji postojećeg sporazuma, kako bi ga se što prije uskladilo sa zahtjevima iz mišljenja Suda.

V. ZAKLJUČAK

U ovom se izvješću analizira napredak u izgradnji sigurnosne unije tijekom prošle godine. U njemu je prikazano kako se provode svi prioriteti povezani sa sigurnošću navedeni u govoru o stanju Unije 2016. i programu rada Komisije za 2017. Na temelju tih će se aktivnosti sljedeće godine nastaviti rad s Europskim parlamentom i Vijećem na rješavanju postojećih sigurnosnih prijetnji i izazova u skladu s prioritetima koji će biti navedeni u govoru o stanju Unije 2017.

Sljedeće izvješće o napretku sigurnosne unije bit će objavljeno u listopadu 2017.